HERTA HANSENA

Asociētā profesore, Kameransambļa un klavierpavadījuma katedra, Koncertmeistaru katedras vadītāja

Herta Hansena ir aktīvi koncertējoša pianiste un dažādu kamermūzikas projektu dalībniece. Viņa ir iecienīta māksliniece gan dziedātāju, gan instrumentālistu vidū, un nereti koncertu pieteikumos lasāma piezīme: "Idejas autore – Herta Hansena".

2013. gadā Herta Hansena saņēma Lielo mūzikas balvu kategorijā "Par izcilu darbu ansamblī". Viņa sadarbojusies ar dziedātājiem Ievu Paršu, Guntu Gelgoti-Davidčuku, Elīnu Šimku, Rihardu Milleru un Armandu Siliņu, kā arī ar instrumentālistiem – čellistu Ēriku Kiršfeldu, flautisti Ilonu Meiju, vijolnieku Sandi Šteinbergu, altisti Andru Dārziņu un saksofonistu Aigaru Raumani. Tāpat viņa muzicējusi kopā ar Ingu Sunepu, Andri Paulu, Maksimu Novikovu, Anriju Pitenu, "Sinfonietta Rīga" pūtēju kvintetu, Rīgas saksofonu kvartetu un daudziem citiem.

Herta Hansena aktīvi iesaistījusies jaunu darbu pirmatskaņojumos, piedaloties Gundegas Šmites, Santas Ratnieces, Mārītes Dombrovskas, Paula Dambja un Rutas Paideres skaņdarbu izpildījumā. Viņas repertuārā bieži skanējuši arī Pētera Plakida, Maijas Einfeldes, Daces Aperānes, Georga Pelēča, Jāņa Kalniņa, Tālivalža Ķeniņa, Jāņa Mediņa, Jāzepa Mediņa, Jēkaba Mediņa, Selgas Mences, Helmera Pavasara un Jāzepa Vītola skaņdarbi.

Herta Hansena ir koncertējusi gan Latvijā, gan ārvalstīs, tostarp Lietuvā, Polijā, Rumānijā, Grieķijā, Itālijā, Dānijā, Austrijā un Vācijā. Viņa muzicējusi kopā ar izciliem māksliniekiem, piemēram, flautistiem Williamu Bennettu, Renati Greiss-Arminu un Giedriu Gelgotu, mecosoprānu Olesju Petrovu, soprānu Aphrodite Patoulidou, čellistiem Matthew Barney, Kristīni Blaumani un Adrianu Brendelu, altistu Maksimu Novikovu un Sergeju Dogadinu, kā arī vijolniekiem Andreju Dogadinu un Karen Šakhgaljanu, trombonistiem Carstenu Svanbergu un Henningu Wiegrebi, trompetistu Reijeru Dorrestreijnu un daudziem citiem.

Herta Hansena ir Jāzepa Vītola Latvijas Mūzikas akadēmijas asociētā profesore, Kameransambļa un klavierpavadījuma klases pasniedzēja, kā arī Pūšaminstrumentu katedras koncertmeistare. Viņas studenti guvuši augstas atzinības starptautiskos konkursos, kuros Herta Hansena bieži piedalās kā koncertmeistare, izpelnoties arī labākā koncertmeistara diplomus. 2018. gadā viņa saņēma Jāzepa Vītola Latvijas Mūzikas akadēmijas un LMT Gada balvu mācībspēkam.

Māksliniece mācījusies Jāzepa Mediņa mūzikas vidusskolā pie Ellas Strazdiņas un Jāzepa Vītola Latvijas Mūzikas akadēmijā pie Valentīnas Brovakas un Leldes Paulas. 1998. gadā viņa ieguva maģistra grādu Guntas Rasas kameransambļa klasē. Profesionālās iemaņas papildinājusi meistarklasēs Latvijā un Eiropā, kā arī stažējusies Krievijas Mūzikas akadēmijā Maskavā pie G. Fedorenko.